CHO ลั่นผลงานปีนี้โตต่อหลังรายได้ค่าบำรุงเมล์NGVหนุน เล็งเพิ่มศูนย์ซ่อมบำรุง”สิบล้อ24ชม.”
CHO ตั้งเป้าผลงานปีนี้โตต่อ หลังรับงานเพิ่ม-มีรายได้ประจำค่าซ่อมเมล์ NGV หนุน เล็งขยายศูนย์ซ่อมบำรุง “สิบล้อ 24 ชม.” เผยตุน Backlog กว่า 3.79 พันล้านบาท คาดรับรู้ปีนี้ราว 38%
14 ก.พ. 2562

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช ทวี จำกัด  (มหาชน) หรือ CHO เปิดเผยว่า แผนการดำเนินธุรกิจในปี 2562 ว่า บริษัทฯ ตั้งเป้าผลประกอบการเติบโตต่อเนื่อง โดยมีปัจจัยสนับสนุนจากการที่บริษัทฯได้รับงานมากขึ้น ทำให้สัดส่วนรายได้จากงานบริการก็เพิ่มขึ้นในทิศทางเดียวกัน
โดยตั้งเป้าหมายรายได้จากกลุ่มธุรกิจที่ 1 ผลิตภัณฑ์มาตรฐาน มีสัดส่วนอยู่ที่ 20% กลุ่มที่ 2 ผลิตภัณฑ์ออกแบบพิเศษมีสัดส่วนรายได้เพิ่มขึ้นมาอยู่ที่ระดับ 50% และกลุ่มที่ 3 บริหารโครงการและงานบริการ มีสัดส่วนอยู่ที่ 30%ซึ่งเกิดจากบริษัทจะมีรายได้ประจำเป็นค่าซ่อมบำรุงรถเมล์ NGV รุ่นใหม่เป็นระยะเวลา 10 ปี โดยในช่วงปี 1-5 จะคิดค่าซ่อมบำรุงที่ 925 บาทต่อคันต่อวัน และปีที่ 6-10 จะคิดค่าซ่อมบำรุง 1,730 บาทต่อคันต่อวัน
“ต่อจากนี้บริษัทฯ จะมีรายได้ประจำเป็นค่าซ่อมบำรุงรถเมล์ NGV รุ่นใหม่เป็นระยะเวลา 10 ปี ซึ่งเป็นการลดความเสี่ยงของงานกลุ่มที่ 1 และกลุ่มที่ 2 ที่ได้รับมาไม่สม่ำเสมอ   ประกอบกับส่งผลทำให้ผลประกอบการของบริษัทมีเสถียรภาพมากขึ้น”  นายสุรเดช กล่าว
นอกจากนี้ บริษัทฯ ยังมีแผนการขยายศูนย์ซ่อมบำรุง “สิบล้อ 24 ชม.” ภายในปี 2562 อีกจำนวน 2 แห่ง โดยปัจจุบันมี 1 แห่ง ที่จังหวัดชลบุรี เพราะเล็งเห็นถึงศักยภาพธุรกิจที่สร้างกระแสเงินสดต่อเนื่อง มีรายได้สม่ำเสมอ และมีอัตรากำไรขั้นต้นที่ดีอีกด้วย
ขณะที่ปัจจุบันบริษัทฯ งานในมือ (Backlog) ปัจจุบันอยู่ที่ 3,795 ล้านบาท คาดว่าจะสามารถรับรู้รายได้ปีนี้ประมาณ 38% ส่วนที่เหลือจะทยอยรับรู้รายได้หลังจากปี 2562